Symbol rozcestia O iných významoch výrazu *Energia* pozri *Energia (rozlišovacia stránka)*.
**Energia** (E) vo fyzike je schopnosť fyzikálnej sústavy konať prácu (W), čiže práca uložená vo fyzikálnej sústave. Inými slovami je to miera všetkých foriem pohybu hmoty.

Jednotka
--------

* SI: joule (J) alebo násobky určitých jednotiek sily a jednotiek dĺžky (napr. newtonmeter (Nm) = 1 J) alebo násobky určitých jednotiek výkonu a času (napr. wattsekunda (Ws) = 1 J)
* iné: kilowatthodina (kWh), elektrónvolt (eV; najmä v atómovej, jadrovej fyzike, fyzike elementárnych častíc, fyzike pevných telies)
* zastarané: kalória (cal), erg (erg)

Existuje veľké množstvo jednotiek na vyjadrenie množstva energie. Podľa Feynmana je toto množstvo absurdné a dôkaz toho, že aj fyzici sú iba ľudia.

Charakteristika
---------------

Energia sa premieňa na prácu a naopak. Platí, že zmena energie deja prebiehajúceho v danej sústave sa rovná práci vykonanej na sústave zvonka alebo práci odovzdanej smerom von.

Všetky druhy energií (mechanická, tepelná, svetelná, vodná atď.) možno zredukovať na dva/tri druhy:

* potenciálna energia (polohová energia), ktorá má svoju príčinu v polohe danej sústavy (a teda nepriamo v gravitácii Zeme)
* kinetická energia (pohybová energia), ktorá má svoju príčinu v pohybe danej sústavy
* vnútorná energia (U), ktorá zahŕňa rôzne druhy energie súvisiace s časticovou stavbou hmoty

Ak sústava prechádza z pokoja do pohybu alebo naopak, pričom sa jej nedodáva ani neodoberá mechanická práca, ostáva súčet polohovej a kinetickej energie nemenný.

Podľa teórie relativity sú hmota a energia ekvivalentné, pretože hmote prisudzujeme energiu o hodnote m.c2 (čiže E= m.c2). Z toho vyplýva, že aj v najmenších čiastočkách existuje istý druh pohybu, ktorého mierou je m.c2.

Druhy energie
-------------

Nasleduje výber druhov energie. Neexistuje nijaký všeobecne ustálený systém triedenia druhov energie (ani kritérií, ani systém ako taký).

a) Еnergie súvisiace s existenciou, pohybom a interakciou hmotných telies

* mechanická energia
	+ energia pružnosti
	+ translačná energia
	+ rotačná energia
* chemická energia (chemickej väzby)
* tepelná energia
* elektrická energia
* jadrová energia (atómová energia, nukleárna)
* temná energia (teoretická energia, ktorá zrýchľuje expanziu vesmíru)

b) Energia poľa, čiže energie súvisiace s fyzikálnymi poľami:

* elektromagnetická energia
	+ energia elektrického poľa
	+ energia magnetického poľa (magnetická energia)
* energia elektromagnetických vĺn
* energia gravitačného poľa
* svetelná energia
* energia žiarenia

c) Všeobecne:

* slnečná energia
* vodná energia
* veterná energia
* geotermálna energia
* energia morských vĺn
* parná energia
* energia ohňa
* svalová energia

Všetky druhy energie sa môžu vzájomne („do seba navzájom") premieňať. Pre súčet všetkých energií v uzavretej sústave platí Zákon zachovania energie.

Referencie
----------

1. ↑  FEYNMAN, Richard P.‏. *O povaze fyzikálních zákonů : Sedmkrát o rytmech přírodních jevů*. 2. dopl. vyd. Praha : Aurora, 2001. 189 s. ISBN 80-85974-86-X. S. 50 – 51.

Iné projekty
------------

CommonsWikicitáty
* Spolupracuj na Commons Commons ponúka multimediálne súbory na tému **Energia**
* Spolupracuj na Wikicitátoch Wikicitáty ponúkajú citáty od alebo o **Energia**


|  |  |
| --- | --- |
| Portal | Fyzikálny portál |